20.04.05                                                                                                                         

MANDAT FOR DEN NORSK-RUSSISKE HAVMILJØGRUPPEN

Av protokollen fra det 11. møte i Den norsk-russiske miljøvernkommisjon framgår det i  pkt. 2 at "partene mener at det for å sikre at man oppnår miljøkvalitet på et ønsket nivå, og for at utnyttelsen av ressursene balanseres innefor rammene av en bærekraftig utvikling, må det brukes en økosystembasert tilnærmingsmåte til forvaltningen av de nordlige havområdene". Med ressursene menes i denne forbindelse fornybare og ikke-fornybare ressurser. For å oppfylle dette er partene enige om å opprette en felles havmiljøgruppe som på  norsk side ledes av Miljøverndepartementet og på russisk side av Naturressurministeriet, kfr. pkt. 4 i protokollen fra kommisjonsmøtet. 

Målsettingen med etableringen av havmiljøgruppen er å bidra til økt samarbeid om økosystembasert forvaltning av Barentshavet. Dette omfatter blant annet samarbeid om datagrunnlag for, og formidling av praktisk erfaring med å gjennomføre denne typen forvaltning, slik som forvaltningsplanen for norsk del av Barentshavet. 

Arbeidsgruppen gis følgende mandat:

- Framskaffe oversikt over de samlede påvirkninger av forskjellige menneskelige aktiviteter på økosystem og naturressurser i Barentshavet
 
- Ta i bruk forskjellige måter å utveksle erfaringer på (felles konferanser, seminarer) slike viktige områder innenfor miljøvern i Barentshavet som antropogen forurensning av havmiljøet fra landbaserte kilder og statlig miljøkontroll og lovregulering av offshoreindustrien i havområder, samt vern av flora og fauna.

- Bidra til å framskaffe dataunderlag og utveksle erfaring som kan gi grunnlag for utarbeidelse av forslag til miljøkvalitetsmål og for overvåking av miljøtilstand og 
miljøutvikling i havområdene

- Utveksle erfaring om regimet for forurensningskontroll knyttet til havmiljø fra landbaserte kilder og lovregulering av petroleumsindustrien offshore. 

- Utveksle erfaring om vern og annen beskyttelse av marine og kystnære områder, 
 inklusive flora og fauna.

Arbeidet skal baseres på god kontakt med relevante fagmyndigheter på miljø-, fiskeri-, petroleums- og transport/sjøsikkerhetsområdet i begge land.

Havmiljøgruppen skal bidra til å koordinere innsamling og utvikling av data fra relevante institusjoner i begge land, bli orientert og utveksle erfaring i første rekke gjennom felles konferanser og seminarer, og etablere en felles portal for miljødata for Barentshavet. Gruppens møter arrangeres annen hver gang i Norge og Russland. Gruppen legger fram arbeidsprogram for, og rapporterer til de årlige møter i Den norsk-russiske miljøvernkommisjon. Utgiftene til gruppens arbeid deles mellom partene.

